周公禮殿
作者：李石
朝代：宋

paragraphs: 蜀侯作頖錦水湄，先聖先師同此室。
巍然夫子據此座，殿以周公名自昔。
聖人兩兩如一家，均是周人先後出。
想見東家中夜夢，猶與公孫同衮舄。
斯文授受乃關天，不爲漢唐加損益。
我時來視俎豆事，重是漢人斤斧迹。
漢宮制度九天上，散落人間此其一。
多因豐屋起戎心，獨此數椽綿歲歷。
規模𡺑嵲東魯似，氣象縹緲西岷敵。
竹松猶是斯干詩，風雨方知隆棟吉。
雖然漢獻來至今，閲世已多駒過隙。
中間豈無鳥鼠慮，妙斵不知難輒易。
工師不揆亂如麻，敢向般門言匠石。
詩書譬彼尚闕文，後學如何補遺逸。
祖龍非意竊登牀，蝌蚪有心來壞壁。
舊章僅在命如絲，誰勒吾詩勝丹漆。